
Os oes gennych unrhyw ymholiadau ynglŷn â’r polisi hwn, cysylltwch â:

E-bost: hometoschooltransport@blaenau-gwent.gov.uk

Rhif Ffôn: 01495 311556

Os oes gennych unrhyw ymholiadau ynglŷn â darpariaeth cludiant eich plentyn neu os oes angen cymorth arnoch i wneud cais, cysylltwch â:

E-bost: hometoschooltransport@blaenau-gwent.gov.uk

Rhif Ffôn: 01495 311556

Mae Blaenau Gwent wedi cyflwyno system ymgeisio ar-lein i rieni wneud cais am Gludiant Rhwng y Cartref a'r Ysgol neu Ôl-16 ar gyfer eu plentyn/plant. Ewch i'r ddolen isod trwy'r dudalen we:

http://www.blaenau-gwent.gov.uk/resident/schools-learning/school-transport/ 

1.0 Cyflwyniad

Mae'r ddogfen bolisi hon wedi'i llunio gan Gyngor Bwrdeistref Sirol Blaenau Gwent mewn perthynas â'r flwyddyn academaidd 2027/28. Caiff y polisi hwn ei adolygu'n flynyddol yn unol â gofynion Mesur Teithio gan Ddysgwyr (Cymru).

Pwrpas y polisi yw sicrhau bod gwybodaeth berthnasol ynghylch trefniadau cludiant rhwng y cartref a'r ysgol ac ar gyfer y cyfnod ôl-16 ar gael i rieni/gofalwyr, disgyblion a phartneriaid.

Mae'r Cyngor wedi datblygu cod ymarfer i gefnogi trefniadau teithio diogel. Mae'r cod ymarfer yn rhan o'r broses ymgeisio ac yn sicrhau bod dysgwyr a gweithredwyr fel ei gilydd yn ymwybodol o'r disgwyliadau sydd arnynt wrth ddefnyddio neu ddarparu cludiant.

2.0   Cefndir

Mae gan y Cyngor ddyletswydd i ddarparu cludiant yn unol â Mesur Teithio gan Ddysgwyr (Cymru).

Diffinnir y pellter ar gyfer cyfrifo hawl i gludiant fel pellter cerdded y llwybr byrraf sydd ar gael, yr ystyrir ei fod yn ddiogel. Mae dynodi llwybr yn cael ei wneud yn unol â'r weithdrefn asesu risg fel y manylir yn Teithio gan Ddysgwyr: Darpariaeth Statudol a Chanllawiau Gweithredol (2014).

O dan adran 32 o Ddeddf Addysg 2002 (a ddiwygiwyd gan adran 21 o’r Mesur), mae gan Gynghorau y pŵer i newid amserau sesiynau ysgolion, os bernir bod y newid yn angenrheidiol neu’n hwylus i hybu’r defnydd o ddulliau teithio cynaliadwy, neu i wneud trefniadau teithio yn fwy effeithiol neu effeithlon.
3.0 	Pwy Sy'n Gymwys: Y Prif Feini Prawf
Bydd Cyngor Blaenau Gwent yn darparu cludiant di-dâl i blant sy'n mynychu eu hysgol addas agosaf, lle mae'r pellter o'r cartref i'r ysgol dros y pellter cerdded penodedig a nodir isod:

· mwy na 1.5 milltir o'r cartref i blant dan 8 oed (ar ddechrau'r flwyddyn academaidd) ond sydd o oedran ysgol statudol. Bydd unrhyw drefniant cludiant a ddarperir yn parhau ar waith drwy gydol y flwyddyn academaidd.

· mwy na 2 filltir o'r cartref i blant 8 oed a hŷn (ar ddechrau'r flwyddyn academaidd).

Mesurir pellteroedd gan ddefnyddio System Mapio Gwybodaeth Ddigidol y Cyngor, er mwyn pennu'r llwybr cerdded diogel byraf sydd ar gael rhwng cyfeiriad y cartref a phrif gât yr ysgol y bydd y disgybl yn ei mynychu. Gall y Cyngor arfer ei ddisgresiwn wrth gymeradwyo cludiant o fewn tua 0.1 milltir i'r pellteroedd uchod, yn seiliedig ar y meini prawf pellter presennol ar gyfer cludiant o'r cartref i'r ysgol a nodwyd uchod – ni chaiff cludiant ei gymeradwyo oni bai bod darpariaeth sydd â lle ar gael eisoes.

Gall rhieni ddewis ysgol cyfrwng Saesneg, ysgol cyfrwng Cymraeg neu ysgol enwadol ar gyfer eu plentyn. Bydd y plentyn yn gymwys i gael cludiant rhwng y cartref a'r ysgol sy'n gwasanaethu'r dalgylch priodol. Pan fydd yr ysgol dalgylch yn llawn ac yn methu â derbyn disgybl, darperir cludiant di-dâl i'r ysgol agosaf nesaf sydd â lle i dderbyn y disgybl, ar yr amod bod y cartref 1.5 milltir neu fwy i ffwrdd o'r ysgol ar gyfer disgyblion dan 8 oed, neu 2 filltir ar gyfer disgyblion sy'n 8 oed neu'n hŷn.

Trefnir cludiant ysgol di-dâl i gyd-fynd â dechrau a diwedd y diwrnod ysgol arferol a bydd yn cael ei ddarparu yn ystod y tymor ysgol. Ni ddarperir cludiant o'r cartref i'r ysgol ar gyfer clybiau brecwast, clybiau ar ôl ysgol nac unrhyw weithgareddau yn ystod gwyliau ysgol.

Ni fydd bob amser yn bosibl trefnu'r llwybrau i'n cerbydau dan gontract basio'n agos at gartref dysgwr. Mewn amgylchiadau o’r fath, efallai y bydd angen i rieni neu ofalwyr wneud trefniadau i’r dysgwr gyrraedd y man codi agosaf sydd ar gael ar y llwybr dan gontract a neilltuwyd iddo. Gwneir pob ymdrech i gadw’r pellter o dŷ dysgwr i’r man codi mor fyr â phosibl ac ni fydd fel arfer yn fwy na milltir.

*Bydd yr holl gludiant a ddyfernir yn cael ei adolygu o bryd i'w gilydd yn unol â newidiadau i amgylchiadau sy'n ymwneud â gofynion cludiant y disgybl(ion).

[bookmark: _Hlk207629843]4.0	Anghenion Dysgu Ychwanegol (ADY)

Mae'r Cyngor yn credu mewn annibyniaeth i bob dysgwr ac yn ei hyrwyddo. Mae hyn yn annog byw'n annibynnol yn ogystal ag iechyd a lles.

Yn unol â'r ALNET (Ddeddf Anghenion Dysgu Ychwanegol a’r Tribiwnlys Addysg (Cymru) 2018), bydd angen i'r ALl ystyried darparu cludiant i bob disgybl ag ADY ac sydd â Chynllun Datblygu Unigol (CDU) Awdurdod Lleol (ALl) hyd at ddiwedd y flwyddyn academaidd yn dilyn eu pen-blwydd yn 19 oed. Bydd y Cyngor yn darparu cymorth cludiant i ddisgyblion ag ADY yn unol â’r meini prawf cymhwysedd canlynol:

· os yw'r disgybl yn gymwys ar sail pellter;
· os yw'r tîm ADY yn nodi bod cludiant yn angenrheidiol gan fod y lleoliad yn diwallu anghenion y disgybl orau, ac os cofnodir hyn yn y CDU a baratowyd gan yr Awdurdod Lleol fel gofyniad – waeth beth fo'r pellter – oherwydd anghenion meddygol, anghenion dysgu ychwanegol neu anabledd y disgybl; neu,
· os penderfynir gan y tîm ADY nad oes darpariaeth addysg addas o fewn y Fwrdeistref sy'n diwallu anghenion y disgybl. Mewn amgylchiadau o'r fath, byddai'r Cyngor yn ceisio dod o hyd i leoliad addas y tu allan i'r sir.
	
Bydd y trefniadau uchod yn cael eu hadolygu yn unol ag unrhyw newidiadau i amgylchiadau’r disgybl a allai effeithio ar ei hawl neu ei ofynion cludiant.

Os bydd rhieni’n dewis ysgol heblaw’r ysgol a enwir gan dîm ADY y Cyngor, cyfrifoldeb y rhieni/gofalwyr yw sicrhau trefniadau cludiant ar gyfer eu plentyn a thalu’r costau cysylltiedig.

4.1 Ceisiadau am Gludiant: Darpariaeth ADY

Bydd disgyblion sydd angen cludiant ADY, sy’n byw mwy nag 1.5 milltir (ar gyfer y rhai dan 8 oed) neu fwy na 2 filltir (ar gyfer y rhai rhwng 8 ac 16 oed) o'r ddarpariaeth ADY agosaf a gytunwyd, yn gymwys yn awtomatig ar gyfer cludiant di-dâl rhwng y cartref a'r ysgol.

*Nodwch – mewn achosion lle mae'r ysgol yn ddewis gan y rhieni ac nid y ddarpariaeth a bennwyd gan y Panel ADY, ni ddarperir unrhyw gludiant gan y Cyngor.

Mae'r Cyngor wedi sefydlu proses i asesu anghenion teithio disgyblion a allai fod angen cludiant ADY, fel a ganlyn:
 
· Mae angen i'r holl leoliadau y cytunwyd arnynt gan y Panel ADY ar gyfer disgyblion ag ADY gael eu hystyried gan y tîm Cludiant i sicrhau bod y meini prawf cymhwysedd wedi'u bodloni.

· Os canfyddir bod angen cludiant, bydd y ffurflen gais yn cael ei chwblhau ar-lein gan rieni, unwaith y bydd cadarnhad o’r lleoliad wedi'i roi a'i ddychwelyd i'r tîm ADY i'w gymeradwyo ac yna'n cael ei anfon ymlaen at y tîm Cludiant Rhwng y Cartref a'r Ysgol i gaffael cludiant.

· Dim ond pan ofynnir amdanynt gan riant/gofalwr, neu pan fydd anghenion y disgybl yn dangos bod angen asesiad risg (er enghraifft, mewn achosion sy'n ymwneud ag anawsterau dysgu dwys ac aml), y bydd ffurflenni asesu risg unigol ar gyfer disgyblion yn cael eu llenwi. Bydd ysgolion yn cydlynu'r broses o lenwi'r ffurflen, a fydd yn cael ei defnyddio i bennu anghenion cludiant y disgybl a'r math o gludiant sydd ei angen.

· Mae angen 15 diwrnod ysgol ar y Tîm Cludiant ar ôl derbyn y Ffurflen Cais am Gludiant Disgyblion er mwyn trefnu cludiant. Pan fydd anghenion cludiant y disgybl yn golygu bod angen i'r Cyngor gynnal proses dendro a/neu sicrhau hyfforddiant arbenigol, bydd yr amserlen yn hirach na 15 diwrnod a bydd yn cael ei phenderfynu yn ôl yr amgylchiadau ym mhob achos unigol.

Pan fo cludiant wedi'i gytuno, bydd y Tîm Cludiant a/neu'r darparwr cludiant yn cysylltu â'r rhiant/gofalwr ac yn eu hysbysu am y trefniadau. Mewn achosion lle gwrthodir cais am gludiant ar gyfer disgyblion sydd â Chynllun Datblygu Unigol gan yr Awdurdod Lleol ar y sail uchod, bydd rhieni/gofalwyr yn derbyn hysbysiad gan y tîm ADY yn y llythyr sy'n cadarnhau'r lleoliad.

4.2 	Lleoliadau Ysgol Breswyl y tu allan i'r Fwrdeistref Sirol

Gall disgyblion ag anghenion dysgu ychwanegol cymhleth fod angen lleoliadau ysgol breswyl. Penderfynir ar leoliadau preswyl gan Banel Achosion Cymhleth y Gwasanaethau Cymdeithasol, ac ystyrir y gofynion cysylltiedig fesul achos. Wrth ystyried lleoliad, rhoddir ystyriaeth i gost cludiant.

Gellir darparu cludiant ar gyfer lleoliadau preswyl fel a ganlyn:
· Preswylio wythnosol neu bob pythefnos – cludiant i'r disgybl ddychwelyd adref yn wythnosol neu bob pythefnos yn ystod y tymor.
· Preswylio tymhorol (38 wythnos) – cludiant ar ddechrau a diwedd pob hanner tymor ac un daith ddychwelyd ychwanegol bob hanner tymor.
· Lleoliadau preswyl 51/52 wythnos – un daith ddychwelyd bob tymor.
[bookmark: _Hlk142304428] 

5.0 Cludo Plant sy'n Derbyn Gofal (CLA)

Bydd Gwasanaethau Plant yn penderfynu a ystyrir ei bod yn briodol i blentyn sy'n derbyn gofal (CLA) fynychu ysgol arall yn hytrach na'r ysgol addas agosaf at ei gartref, oherwydd:
· yr angen i gynnal parhad mewn addysg; a,
· neu gynnal cysylltiad â brodyr a/neu chwiorydd a ffrindiau.
O dan yr amgylchiadau hyn, bydd cludiant ar gyfer plant sy'n derbyn gofal yn cael ei ariannu a'i gydlynu gan y Gwasanaethau Plant, ac eithrio'r achosion hynny lle cytunir ar leoliad gan yr Adran Addysg gyda rhesymeg glir, yn seiliedig ar anghenion addysgol y disgybl.
Pan gytunir ar geisiadau am leoliad gan y Panel ADY er mwyn diwallu anghenion y disgybl, bydd y ceisiadau hyn yn cael eu hariannu gan yr Adran Addysg a'u gweinyddu gan y Tîm Cludiant yn unol â'r Rheoliadau Perthnasol. Bydd y cais cludiant ar-lein yn cael ei gwblhau gan Gydlynydd Addysg Plant sy'n Derbyn Gofal (CLA), a'i gyflwyno i'r Tîm Cludiant gyda chopi i'r tîm ADY, gan nodi'r gofynion cysylltiedig.
Mewn achosion lle mae plant sy'n derbyn gofal yn byw ac yn cael eu haddysgu y tu allan i Flaenau Gwent; cyfrifoldeb y Cyngor y mae’r disgybl yn byw ynddo fydd trefniadau cludiant, ac mae hyn yn unol â deddfwriaeth Llywodraeth Cymru. Bydd yr Awdurdod Lleol cartref yn talu’r holl gostau ad-dalu i’r Cyngor y mae’r CLA yn byw ynddo.
Ni ddarperir cludiant fel mater o drefn mewn amgylchiadau lle mae plentyn neu blant sy'n derbyn gofal mewn llety seibiant.
Os yw’n bosibl i gludiant ysgol presennol ddarparu ar gyfer y disgybl(ion) i’r ddarpariaeth seibiant ac oddi yno heb oedi neu wyro oddi wrth y llwybr, gellir ystyried hyn, yn amodol ar adolygiad rheolaidd. Rhaid gwneud ceisiadau i'r Tîm Cludiant ymlaen llaw (lle bo'n bosibl) ac nid i yrwyr/hebryngwyr/gweithredwyr yn uniongyrchol. Lle na ellir darparu cludiant o dan yr amgylchiadau hyn, bydd trefniadau’n cael eu cydlynu gan y Gwasanaethau Plant.
6.0 Cludiant Disgresiynol i Feithrinfa Cyfrwng Cymraeg

Yn unol â dymuniad y Cyngor i hyrwyddo mynediad i addysg cyfrwng Cymraeg, cyn belled â bod capasiti o fewn y trefniadau cludiant presennol, bydd y Cyngor yn cynnig cludiant di-dâl i ddisgyblion meithrin sy’n byw dros 1.5 milltir o’u cartref i Ysgol Gymraeg Bro Helyg ac Ysgol Gymraeg Tredegar.

Gellir tynnu’r ddarpariaeth feithrin ddisgresiynol hon yn ôl ar y sail ei bod yn lleihau’r lleoedd cludiant sydd ar gael i ddysgwyr oedran statudol.

7.0	Ystyriaethau Cludiant

7.1 	Newid Cyfeiriad – Trefniadau Cludiant

Bydd disgyblion sy'n astudio ar gyfer eu harholiadau TGAU ym Mlwyddyn 10 neu 11, ac sy'n newid cyfeiriad ar ôl hanner tymor yr hydref ym Mlwyddyn 10, yn gymwys i gael cludiant ysgol di-dâl – ar ffurf tocyn tymor neu bas bws. Nid oes gan y Cyngor ddyletswydd i ddarparu tacsi ar wahân, ar yr amod bod y cyfeiriad newydd yn fwy na 2 filltir i ffwrdd o'u hysgol bresennol (o ran pellter cerdded). Gellir darparu cludiant hefyd drwy gontract presennol. Darperir yr hawl i gludiant di-dâl yn yr achos hwn os oedd y disgybl yn mynychu ysgol ei ardal dalgylch cyn symud. Cyfrifoldeb y rhiant/gofalwr yw sicrhau bod y disgybl yn gallu cyrraedd y mannau codi a gollwng dynodedig os yw'n defnyddio cludiant presennol, a bod y disgybl yn gallu cyrraedd y safleoedd bws dynodedig ar gyfer deiliaid tocynnau tymor.

7.2 	Ysgolion â Champysau/Safleoedd Lluosog

Ar gyfer ysgolion aml-safle/campws, os nad yw’r campws agosaf at gartref y disgybl yn gallu cynnig lle a bod campws neu safle arall yn cael ei gynnig sydd dros y pellter, yna bydd cludiant di-dâl rhwng y cartref a’r ysgol yn cael ei ddarparu.

7.3	Disgyblion sydd wedi’u Gwahardd neu Symudiadau wedi’u Rheoli

Os yw disgybl oedran uwchradd wedi'i wahardd yn barhaol o'r ysgol, bydd y Cyngor yn darparu tocyn bws i gefnogi newid lleoliad fel y cytunwyd / fel sydd angen. Os bydd disgybl oed cynradd wedi'i wahardd yn barhaol o'r ysgol, bydd y Cyngor yn darparu cludiant priodol fel y cytunwyd/fel sydd angen. Bydd cludiant a/neu docynnau bws yn cael eu darparu ar gyfer disgyblion sy’n cofrestru mewn lleoliad prif ffrwd arall ym Mlaenau Gwent yn unig.

Pan fydd disgybl oedran uwchradd wedi symud ysgol fel y cytunwyd drwy'r broses symudiadau wedi’u rheoli, darperir tocynnau bws i alluogi'r disgybl i fynychu'r lleoliad newydd y cytunwyd arno. Os yw disgybl oedran cynradd wedi symud ysgol fel y cytunwyd drwy'r broses symud a reolir, bydd y Cyngor yn darparu cludiant priodol fel y cytunwyd neu yn ôl yr angen.

*Ni fydd yr uchod yn berthnasol mewn achosion lle mae rhieni wedi dewis i'w plentyn newid ysgol.

7.4		Gweithgareddau Cyn ac Ar ôl Ysgol

Os yw disgybl yn mynychu clwb brecwast neu weithgaredd/clwb ar ôl ysgol, cyfrifoldeb y rhiant/gofalwr yw cludo'r plentyn i'r gweithgareddau ac oddi yno y tu allan i ddiwrnod arferol yr ysgol.

7.5     Tripiau Ysgol

Ar achlysuron pan fydd tripiau ysgol yn digwydd y tu allan i ddiwrnod arferol yr ysgol, bydd angen casglu disgyblion sy'n derbyn cludiant di-dâl rhwng y cartref a'r ysgol o'r ysgol.

7.6	Herbryngwyr

Mae'n ofynnol i bob gyrrwr ar ddarpariaeth cludiant rhwng y cartref a'r ysgol a hebryngwyr sy'n cyd-fynd â nhw gael gwiriadau manwl Y Gwasanaeth Datgelu a Gwahardd (DBS). Gall y Cyngor ddarparu mwy nag un hebryngwr ar gludiant os bydd angen gwneud hynny. Bydd yr holl drefniadau'n cael eu hadolygu'n rheolaidd.

Gall y darparwr cludiant newid drwy gydol yr amser y mae disgybl yn derbyn cludiant y Cyngor - sy'n golygu y gall gyrwyr a hebryngwyr newid; fodd bynnag, lle bo modd, bydd parhad gyrwyr a hebryngwyr yn cael ei ddarparu gan ddarparwyr cludiant dan gontract.

7.7 	Ad-dalu Costau Cymorth Teithio
Gellir hawlio costau tanwydd mewn amgylchiadau lle na ellir darparu cludiant priodol, a lle mae anghenion y disgybl yn golygu y gallai fod angen i'r rhiant/gofalwr gludo ei blentyn. Ar gyfer disgyblion sydd â CDU gan yr Awdurdod Lleol, bydd hyn yn cael ei asesu gan y tîm ADY ar y cyd â'r Tîm Cludiant, a bydd cytundeb yn cael ei wneud yn ysgrifenedig cyn cwblhau'r trefniadau.

Mewn achosion lle nad yw'r Cyngor yn gallu sicrhau gweithredwr allanol, neu os mai dyna'r opsiwn ariannol gorau, cynigir cyllideb cludiant personol i rieni i gludo eu plant i'r ysgol ac yn ôl. Bydd y cynnig hwn yn berthnasol i bawb, gan gynnwys dysgwyr ag ADY.

Gellir hefyd ddarparu Cyllidebau Cludiant Personol (PTB) ar sail ddisgresiynol mewn amgylchiadau penodol.

Gwneir taliadau i rieni fel a ganlyn:
· Bydd gofyn i rieni gyflwyno hawliad misol.
· Bydd y Tîm Cludiant Rhwng y Cartref a’r Ysgol wedyn yn cysylltu â’r ysgol i gadarnhau presenoldeb/absenoldeb disgyblion yn y mis blaenorol. Os yw dysgwr wedi bod yn absennol bydd y taliad misol canlynol yn cael ei leihau i adlewyrchu'r diwrnodau pan na fu teithio.

Ni fydd unrhyw lwfans ychwanegol ar gyfer oedi oherwydd amodau traffig.

7.8 	Presenoldeb Disgyblion

Mewn amgylchiadau lle mae disgybl yn derbyn cludiant di-dâl rhwng y cartref a'r ysgol ac nad yw'n mynychu'r ysgol yn rheolaidd, gall y Cyngor dynnu'r cynnig teithio yn ôl. Penderfynir ar hyn fesul achos. Bydd rhieni/gofalwyr y rhai y canfyddir eu bod wedi torri telerau'r cynnig teithio oherwydd materion presenoldeb yn ysgwyddo'r cyfrifoldeb eto am sicrhau trefniadau teithio'r disgyblion i'r ysgol ac oddi yno. Bydd y broses hon yn cael ei goruchwylio gan y Gwasanaeth Lles Addysg.

Ar ddiwedd pob tymor, bydd y Tîm Cludiant yn darparu rhestr i'r Gwasanaeth Lles Addysg o ddisgyblion sy'n dod o dan y categori uchod, a bydd presenoldeb yn cael ei adolygu yn erbyn cofnodion y disgybl. Lle nodir disgyblion, dilynir y broses ganlynol:

· Gwneud cyswllt â rhieni/gofalwyr i drafod materion cludiant.
· Cyflwyno rhybudd i rieni/gofalwyr ynglŷn â'r bwriad i dynnu'r ddarpariaeth cludiant yn ôl os na fydd gwelliant.
· Adolygu presenoldeb ar ddiwedd yr hanner tymor dilynol.
· Os bu gwelliant, bydd y ddarpariaeth cludiant yn parhau; os na, caiff y ddarpariaeth ei thynnu'n ôl.

7.9 	Ysgolion a Ffefrir/Dewis Rhieni

Mae rhieni/gofalwyr sy'n dewis ysgol arall yn hytrach na'r ysgol ddalgylch addas agosaf yn gyfrifol am gludo eu plentyn i'r ysgol ac yn ôl drwy gydol y cyfnod y mae'r plentyn yn mynychu'r ysgol honno. Mae hyn hefyd yn berthnasol i ddisgyblion ag anghenion dysgu ychwanegol; cyfeiriwch at adran 4.1 am fwy o wybodaeth.

7.10	Disgyblion dan 16 oed sy'n Mynychu Darpariaeth Hyfforddiant Galwedigaethol

Nid yw Cyngor Blaenau Gwent yn darparu cludiant ar gyfer disgyblion o oedran ysgol gorfodol sy'n mynychu darpariaeth hyfforddiant, oni bai eu bod wedi'u gosod yno gan banel ADY neu Banel Dysgwyr Agored i Niwed (VLP); yn y paneli hynny, gwneir penderfyniad ynghylch darparu cludiant.

7.11 	Preswyliad Deuol 

Lle mae rhieni yn rhannu cyfrifoldeb am eu plentyn a bod y plentyn yn byw’n barhaol mewn mwy nag un cyfeiriad, bydd y Cyngor yn darparu cludiant o’r ddau gyfeiriad, cyn belled â bod y ddau ohonynt yn nalgylch yr ysgol dan sylw ac wedi’u lleoli dros y pellter cerdded cymwys gofynnol.

7.12	Ardaloedd Gwledig/Cysylltiadau Trafnidiaeth

Lle bo'n briodol, bydd y Cyngor yn defnyddio ei ddisgresiwn wrth benderfynu a fydd angen darparu cyswllt tacsi i wasanaeth bws presennol ar gyfer y disgyblion hynny sy'n byw mewn lleoliadau gwledig.

[bookmark: _Hlk207630080]7.13	Cyflyrau Meddygol Dros Dro

Mae'r Cyngor yn deall y gall iechyd disgybl prif ffrwd gyfyngu ar y defnydd o gludiant prif ffrwd o dan rai amgylchiadau, oherwydd cyflwr meddygol dros dro. Yn yr achosion hyn, bydd asesiadau risg unigol yn cael eu cynnal i bennu'r angen a'r risgiau cludiant cysylltiedig.

Os oes gan ddisgybl sydd â CDU yr ALl gyflwr meddygol dros dro, gellir darparu cludiant ar gais naill ai gan y tîm ADY neu’r tîm Lles Addysg. Bydd trefniadau cludiant a ddarperir ar sail feddygol yn cael eu hadolygu'n rheolaidd.

Rhaid gwneud ceisiadau am gludiant tymor hir oherwydd cyflwr meddygol i dîm cludiant y Cyngor gyda llythyr oddi wrth ymgynghorydd y disgybl. Mae’n rhaid i’r cais amlinellu cyflwr meddygol y disgybl a’r risgiau iechyd a wynebir pe bai angen iddo gerdded i’r ysgol ac oddi yno.

Ni fydd y Cyngor yn derbyn ceisiadau yn uniongyrchol gan Feddygon Teulu.

7.14	Teithio Consesiynol

Gall disgyblion gael caniatâd i ddefnyddio seddi sbâr ar fysiau ysgol fel consesiwn dros dro, er nad ydynt yn bodloni'r meini prawf y cyfeirir atynt uchod. Ar hyn o bryd, nid yw'r Awdurdod yn codi tâl am ddarparu cludiant mewn achosion o'r fath. Gall fod angen tynnu'r consesiynau yn ôl ar fyr rybudd, ac nid ydynt ar gael ar wasanaethau bysiau lleol. Mae angen gwneud cais am drafnidiaeth ar sail consesiwn bob blwyddyn academaidd, a derbynnir ceisiadau o'r 1af o Orffennaf ar gyfer y flwyddyn academaidd ganlynol. Sylwch na chaiff cludiant ar sail consesiwn ei dyrannu tan ganol mis Medi bob blwyddyn.
 
7.15	Cynigion Trefniadaeth Ysgolion

Bydd y Cyngor yn darparu cludiant di-dâl rhwng y cartref a'r ysgol ar gyfer disgyblion o oedran ysgol gorfodol, pan fydd cau ysgol yn arwain at drosglwyddo disgybl i ysgol arall. Bydd disgyblion sydd eisoes ar gofrestr yr ysgol a gaewyd yn cael cludiant di-dâl i'r ysgol ddalgylch newydd neu'r ysgol agosaf – yn amodol ar fodloni meini prawf pellter y polisi – nes bydd y disgybl yn gorffen ei addysg yn yr ysgol honno. Os bydd y disgybl yn gadael yr ysgol hon, bydd yr hawl i'r ddarpariaeth hon yn dod i ben.

8.0	Teithio ar ôl 16 oed

8.1 	Hawl i Gludiant 

Nid oes gofyniad ar yr Awdurdod Lleol i ddarparu cludiant ysgol neu goleg di-dâl i ddysgwyr ar ôl iddynt gwblhau Blwyddyn 11 (ar ôl cyrraedd 16 oed).

Fodd bynnag, bydd pob myfyriwr sy'n byw ym Mlaenau Gwent yn cael tocyn bws â gostyngiad neu grant teithio i Barth Dysgu Blaenau Gwent, Campws Glynebwy, sef eu darparwr dynodedig ar gyfer cyfnod ôl-16; neu i'r sefydliad agosaf lle mae eu cwrs ar gael, yn dibynnu ar y meini prawf canlynol:

· Rhaid i fyfyrwyr fod rhwng 16 ac 19 oed (o dan 19 oed cyn 1 Medi pan fydd eu cwrs yn dechrau) er mwyn cymhwyso.
· Rhaid i fyfyrwyr fod yn byw ym Mwrdeistref Sirol Blaenau Gwent.
· Rhaid i fyfyrwyr fyw 2 filltir neu fwy (y pellter cerdded agosaf) o'u campws coleg agosaf; a rhaid i'r myfyrwyr fynychu cwrs amser llawn sy'n gofyn am bresenoldeb o 16 awr neu fwy yr wythnos, neu bresenoldeb o leiaf 4 diwrnod yr wythnos yn y sefydliad.

[bookmark: _Hlk207630114]Nid yw myfyrwyr a disgyblion sy'n 19 oed neu'n hŷn ar ddechrau'r cwrs yn gymwys i gael cymorth teithio gan y Cyngor; yn yr amgylchiadau hyn, cynghorir hwy i gysylltu â'u coleg priodol i gael manylion am unrhyw ddarpariaeth cludiant sydd ar gael.

Cytunir ar yr holl gludiant ar gyfer disgyblion dros 16 oed – gan gynnwys pobl ifanc hyd at 19 oed sydd â CDU gan yr Awdurdod Lleol – fesul achos gan y tîm ADY, mewn ymgynghoriad â'r Tîm Cludiant, yn ystod cyfarfod rhwng y timau Cludiant Rhwng y Cartref a'r Ysgol ac ADY. Gall y Cyngor ddarparu cludiant am uchafswm o dair blynedd ar gyfer myfyrwyr rhwng 16 a 19 oed.

Dyma'r meini prawf ar gyfer cludiant ADY i fyfyrwyr dros 16 oed:

· os yw'r myfyriwr yn gymwys ar sail pellter.
· os yw'r tîm ADY – ar y cyd â'r tîm Cludiant – yn nodi bod angen cludiant ar gyfer myfyriwr hysbys sydd â CDU gan yr Awdurdod Lleol, waeth beth fo'r pellter, oherwydd natur anghenion dysgu ychwanegol y myfyriwr; neu
· os yw'r grwpiau Ôl-16 a/neu Anghenion Cymhleth – ar y cyd â'r tîm Cludiant – yn penderfynu nad oes darpariaeth coleg addas o fewn y Fwrdeistref sy'n diwallu anghenion y disgybl ag ADY. Mewn amgylchiadau o'r fath, byddai'r Cyngor yn ceisio dod o hyd i leoliad addas y tu allan i'r sir.
	
* Bydd y trefniadau uchod yn destun adolygiad yn unol ag unrhyw newidiadau i amgylchiadau'r myfyriwr/myfyrwyr a allai effeithio ar eu hawl neu eu hangen o ran cludiant.

8.2 	Grant Teithio

Polisi presennol y Cyngor yw darparu cymorth teithio i'r rhai sy'n bodloni'r meini prawf, hyd at uchafswm o £150 fesul sesiwn academaidd. Telir hwn fesul tymor fel a ganlyn: £50 yn yr hydref, £50 yn y gwanwyn a £50 yn yr haf.

8.3 	Addysg Cyfrwng Cymraeg/Ffydd

Mae disgyblion sy'n dymuno dilyn eu hastudiaethau ôl-16 trwy gyfrwng y Gymraeg neu fynychu ysgol ffydd yn gorfod teithio ymhellach ar gyfer eu haddysg, heb unrhyw lwybrau bws gwasanaeth cyhoeddus uniongyrchol. Mae gan y myfyrwyr hyn y cyfle i ddefnyddio'r ddarpariaeth fysiau dan gontract presennol yn lle'r Grant Teithio, os yw hynny'n briodol.

8.4 Sut i Wneud Cais

Mae ceisiadau am gymorth cludiant ar gael ar wefan Blaenau Gwent.
Gall rhieni/myfyrwyr gyflwyno cais am gymorth cludiant ar unrhyw adeg, fodd bynnag, mae cynnydd bob amser yn y galw cyn dechrau blwyddyn academaidd a chynghorir rhieni i ganiatáu amser ychwanegol. Mae'r Cyngor yn gosod targed i brosesu pob cais a dderbynnir o fewn 15 diwrnod ysgol/coleg, oni bai bod angen darpariaeth arbenigol.

Ceir rhagor o wybodaeth ar y gwefannau canlynol https://www.coleggwent.ac.uk/
a
http://www.blaenau-gwent.gov.uk/resident/schools-learning/school-transport/ 

9.0	Gweithdrefnau

9.1 	Llwybrau Cerdded Diogel i'r Ysgol/Trefniadau Teithio Dysgwyr

Caiff llwybrau cerdded diogel i'r ysgol eu hasesu'n unigol gan y Tîm Cludiant yn unol â Mesur Teithio Dysgwyr Llywodraeth Cymru (2014). Ystyrir bod llwybr yn addas os yw'n ddiogel i blentyn/person ifanc gerdded ar ei ben ei hun neu gydag oedolyn yn cyd-fynd ag ef, lle bo hynny'n briodol. Cydnabyddir y gall achlysuron godi lle gall llwybrau ddod yn beryglus. Yn yr amgylchiadau hyn, mae'r Cyngor yn cadw'r hawl i ddarparu cludiant di-dâl rhwng y cartref a’r ysgol ar gyfer pellteroedd sy'n is na'r terfynau disgresiynol er budd diogelwch y dysgwyr dan sylw. Bydd y Cyngor yn asesu diogelwch y llwybr gan ddefnyddio meini prawf clir y Cyngor, a gwneir penderfyniad ar sail asesiad risg, lle bo angen.

9.2	Tywydd Eithafol

Gall amodau tywydd eithafol effeithio ar allu Cyngor Bwrdeistref Sirol Blaenau Gwent i ddarparu Cludiant Rhwng y Cartref a'r Ysgol yn ddiogel. Mewn amgylchiadau o'r fath, mae diogelwch a llesiant y disgyblion a darparwyr cludiant yn parhau i fod yn flaenoriaeth allweddol. Pan fydd tywydd eithafol yn arwain at yr angen i ganslo cludiant, bydd yr ysgol yn ceisio hysbysu rhieni cyn gynted â phosibl er mwyn osgoi aflonyddu diangen.

Mae gwybodaeth gyfredol am gau ysgolion wedi'i phostio ar wefan Cyngor Bwrdeistref Sirol Blaenau Gwent yn ystod cyfnodau o amodau tywydd eithafol.

Os caiff y ddarpariaeth Cludiant Rhwng y Cartref a'r Ysgol ei chanslo, bydd y Tîm Cludiant yn cynghori ysgolion, cyn belled ag y gallant, pryd y mae gwasanaethau cludiant yn debygol o ailddechrau. Yn ystod y cyfnodau hyn, os yw'r ysgol ar gau, bydd yr Awdurdod Lleol/Ysgol yn anelu at roi gwybod i rieni/gofalwyr am y datblygiadau.

Os caiff cludiant ei ganslo oherwydd tywydd eithafol, mae'r canlynol yn berthnasol:

· pan gaiff llwybr ei ganslo ac y bydd rhiant/gofalwr yn penderfynu cludo'r plentyn ei hun, mae'r rhiant/gofalwr yn parhau i fod yn gyfrifol am y daith yn ôl neu am unrhyw gostau dilynol os na fydd taith yn ôl yn bosibl.
· os na all disgybl fynychu'r ysgol oherwydd tywydd eithafol, mae'r rhiant/gofalwr yn parhau i fod yn gyfrifol am ei blentyn; a,
· gellir cysylltu â Chyngor Bwrdeistref Sirol Blaenau Gwent mewn argyfwng y tu allan i oriau swyddfa drwy'r brif ganolfan gyswllt – 01495 311556.

9.3 	Gwaharddiadau o Gludiant Rhwng y Cartref a'r Ysgol
Mae gan y Cyngor god ymddygiad teithio cymeradwy sy'n cwmpasu'r holl ddarpariaeth cludiant rhwng y cartref a'r ysgol. Bydd yn ofynnol i bob parti lofnodi Contract Ymddygiad Cludiant Blaenau Gwent cyn cymeradwyo darpariaeth cludiant.

Mae Cyngor Bwrdeistref Sirol Blaenau Gwent yn cadw’r hawl i wrthod cymorth teithio pan fo ymddygiad plentyn/person ifanc yn annerbyniol yn unol â’r cod teithio a/neu’n peri risg iechyd a diogelwch sylweddol, neu lle mae difrod gormodol a phwrpasol wedi’i nodi i gerbydau. Yn yr achosion hyn, bydd y tîm Ysgolion neu Gludiant yn anfon llythyrau rhybudd ac ni fydd rhieni yn derbyn mwy na phedwar llythyr. Mae’r broses rheoli ymddygiad fel a ganlyn:

· Cam 1 – Codi’r pryderon/materion yn y lle cyntaf.
· Cam 2 - Rhybudd anffurfiol yn nodi'r camau cywiro a gymerwyd a'r posibilrwydd y caiff y ddarpariaeth cludiant ei thynnu'n ôl.
· Cam 3 - Rhybudd terfynol yn nodi y caiff y ddarpariaeth cludiant ei thynnu'n ôl.
· Cam 4 - Bydd yr ysgol, ar y cyd â'r tîm Cludiant, yn anfon y llythyr terfynol yn cadarnhau bod y ddarpariaeth cludiant yn cael ei thynnu'n ôl, gan nodi'r rhesymau dros y penderfyniad, y dyddiad arfaethedig ar gyfer hynny, a'r broses apelio sydd ar gael i rieni.

Efallai y bydd amgylchiadau lle nad yw'r camau gweithredu a awgrymir ar gyfer pob categori yn briodol. Gall Awdurdodau Lleol a chyrff llywodraethu benderfynu bod y dull a awgrymir naill ai'n rhy ysgafn neu'n rhy llym. Yn y pen draw, penderfyniad yr Awdurdod Lleol yw'r camau gweithredu priodol, ar ôl ymgynghori â'r ysgol.

Os gwrthodir/gwaharddir disgybl rhag cludiant oherwydd problemau ymddygiad, bydd rhieni/gofalwyr yn dod yn gyfrifol am bresenoldeb eu plentyn yn yr ysgol ac unrhyw gludiant sydd ei angen.

Mae unrhyw ddifrod bwriadol sy'n achosi cost i'r darparwr cludiant ar gyfer trwsio neu lanhau yn parhau i fod yn gyfrifoldeb rhiant/gofalwr y disgybl dan sylw. Gall ymddygiad parhaus neu ailadroddus sy'n arwain at ddifrod bwriadol arwain at waharddiad o gludiant rhwng y cartref a'r ysgol.

Nodwch, os bydd sefyllfa'n codi yn ystod cludiant, sy'n peri perygl iechyd a diogelwch, gellir tynnu disgyblion o'r cerbyd gyda phresenoldeb yr heddlu os ystyrir bod angen, a thynnu darpariaeth cludiant pellach yn ôl ar unwaith tra bo ymchwiliad yn cael ei gynnal.

[bookmark: _Hlk207630162]9.4 Materion a Gwaharddiadau Cludiant ADY

Bydd y tîm Cludiant yn monitro ac yn adolygu materion a digwyddiadau sy’n ymwneud â chludiant ADY ac yn penderfynu ar y cyd â gweithwyr proffesiynol perthnasol h.y. yr ysgol a’r tîm ADY, unrhyw addasiadau rhesymol sydd eu hangen i ddarparu ar gyfer y disgybl(ion).

Mewn achosion lle mae problemau ymddygiadol neu eraill yn codi dro ar ôl tro, sy’n golygu:

· nid yw'r trefniadau cludiant a gynlluniwyd bellach yn bodloni anghenion y disgybl; a/neu,
· mae risgiau Iechyd a Diogelwch i'r disgybl a'r Gweithredwr Cludiant (gyrrwr a hebryngwr)

Bydd y tîm Cludiant yn gweithio gyda'r ysgol yn y lle cyntaf. Pan fydd materion ymddygiad yn codi pryderon iechyd a diogelwch, anfonir llythyrau at rieni/gofalwyr yn nodi'r materion a nodwyd ac yn eu hysbysu o'r dull arfaethedig gan y Cyngor i reoli'r sefyllfa; gall hyn gynnwys tynnu'r ddarpariaeth cludiant yn ôl a/neu ddefnyddio trefniadau amgen addas. Ni anfonir mwy na phedwar llythyr cyn i'r cludiant gael ei dynnu'n ôl neu ei wrthod. Mae'r broses rheoli ymddygiad fel a ganlyn:

· Cam 1 – Codi’r pryderon/materion yn y lle cyntaf.
· Cam 2 - Rhybudd anffurfiol yn nodi'r camau cywiro a gymerwyd a'r posibilrwydd y caiff y ddarpariaeth cludiant yn cael ei hadolygu neu ei thynnu'n ôl.
· Cam 3 - Rhybudd terfynol yn nodi y caiff y cludiant ei dynnu'n ôl.
· Cam 4 - Caiff y cludiant ei atal dros dro a hysbysir rhieni/gofalwyr yn ysgrifenedig, yn amodol ar asesiad manwl o risgiau ac anghenion cludiant y disgybl. Bydd y Swyddog Cludiant yn cydlynu Grŵp Adolygu, gyda chynrychiolaeth o wasanaethau a gweithwyr proffesiynol perthnasol, er mwyn penderfynu ar ddatrysiad addas.

Os caiff disgybl ei wrthod neu ei wahardd o gludiant oherwydd materion ymddygiadol a/neu faterion eraill, bydd rhieni/gofalwyr wedyn yn dod yn gyfrifol am ofynion cludiant eu plentyn rhwng y cartref a’r ysgol, nes bod datrysiad addas wedi’i ganfod.

Cyfrifoldeb rhiant/gofalwr y disgybl dan sylw yw unrhyw ddifrod bwriadol sy'n mynd i gostau i'r darparwr cludiant am naill ai drwsio neu lanhau. Gall ymddygiad parhaus neu ailadroddus sy'n arwain at ddifrod bwriadol arwain at waharddiad o gludiant rhwng y cartref a'r ysgol.


9.5 	Diogelu

Diogelwch plant a phobl ifanc ar gludiant rhwng y cartref a’r ysgol a/neu ôl-16 yw blaenoriaeth gyntaf Cyngor Bwrdeistref Sirol Blaenau Gwent. Bydd Cyngor Bwrdeistref Sirol Blaenau Gwent yn sicrhau:

· bod pob darparwr wedi'i gontractio ar gyfer y ddarpariaeth a rhaid iddynt sicrhau eu bod yn cydymffurfio â'r telerau ac amodau a nodir yn eu contract.
· os bydd y Cyngor yn nodi unrhyw bryderon diogelu sy'n ymwneud â darparwr penodol neu aelod o staff cysylltiedig, bydd y broses yn cael ei rheoli yn unol â Gweithdrefnau Diogelu Cymru.
· bod yr holl yrwyr a hebryngwyr wedi'u gwirio a'u clirio gan y DBS.
· bod gan yr holl yrwyr a hebryngwyr fynediad at hyfforddiant diogelu a rhaid iddynt hysbysu'r tîm Cludiant, yr ysgol a, lle bo'n briodol, yr Heddlu a/neu'r Gwasanaethau Cymdeithasol am unrhyw bryderon y gallant eu nodi ar unwaith.
· bod pob gyrrwr a hebryngwr yn cario rhyw fath o hunaniaeth.
· bod gwregysau diogelwch gliniau a chroeslin ar bob cerbyd dan gontract.
· bod seddi car/seddi codi sy’n cael eu darparu yn unol â deddfwriaeth gyfredol y Llywodraeth – cyfrifoldeb y rhiant/gofalwr yw hyn.
· dim ond pan fydd wedi'i gytuno ymlaen llaw, neu pan fydd wedi'i nodi fel rhan o adolygiad, y bydd y Cyngor yn darparu offer arbenigol.
· bod rhieni/gofalwyr disgyblion oedran ysgol gynradd yn gyfrifol am sicrhau bod oedolyn cyfrifol yn bresennol i gasglu eu plentyn/plant ar ôl iddynt gael eu gollwng bob dydd.
· bod rhieni/gofalwyr disgyblion sy'n derbyn cludiant ADY, yn gyfrifol am sicrhau bod oedolyn cyfrifol yn y cartref wrth godi ac wrth ollwng bob dydd.
· bod gyrwyr a hebryngwyr yn cael hyfforddiant priodol ac yn gyfarwydd ag offer diogelwch ac argyfwng.
· bod gyrwyr, hebryngwyr a gweithredwyr yn ymwybodol o'u dyletswyddau, yn enwedig mewn sefyllfaoedd brys; a
· rhaid sicrhau bod y rhai sy'n defnyddio cadeiriau olwyn wedi’u sefydlogi’n briodol ac yn gywir a’u gwregysau diogelwch yn eu lle. Bydd angen i gadeiriau olwyn fodloni gofynion prawf gwrthdrawiad awdurdodedig penodol (gall y defnyddiwr gadarnhau'r fanyleb hon yn uniongyrchol ar y cyd â'r tîm Cludiant).

9.6	Cludiant Rhwng y Cartref a'r Ysgol/Coleg - Cod Ymarfer Da

Ar draws yr holl ddarpariaeth cludiant rhwng y cartref a'r ysgol a dysgu ôl-16, mae'r Cyngor yn gweithredu Cod Ymarfer ar gyfer disgyblion, myfyrwyr, rhieni, ysgolion a gweithredwyr cludiant. Mae’r cod ymarfer i’w weld ar y ddolen isod:

Cludiant i’r ysgol | CBS Blaenau Gwent

9.7   Cludiant Di-dâl - Hawl i Dynnu'n Ôl

Mae'r Cyngor yn cadw'r hawl i dynnu cludiant a ddyfarnwyd yn ôl, os oes camgymeriad wedi'i wneud neu lle mae deddfwriaeth wedi newid sy'n effeithio ar hawl disgybl neu ddisgyblion sy'n defnyddio cludiant ysgol. Bydd y Cyngor yn anrhydeddu’r ddarpariaeth cludiant ar gyfer y disgybl(ion) hwnnw/hynny am weddill yr hanner tymor academaidd, pan ganfuwyd y gwall dyfarnu, neu pan ddaeth deddfwriaeth i rym.

Mae'r holl gludiant a ddyfernir yn cael ei adolygu o bryd i'w gilydd.

9.8	Gweithdrefn Apelio

Gall rhieni/gofalwyr ofyn i benderfyniad gael ei ailystyried pan fo unrhyw un o’r amgylchiadau canlynol yn berthnasol:

· nid yw plentyn neu berson ifanc yn gymwys i gael cymorth teithio;
· mae newid wedi'i wneud i drefniadau cludiant ac mae'r rhiant/gofalwr wedi cael gwybod; neu
· nid yw cymorth cludiant wedi'i gymeradwyo.

Fel rhan o’r cais hwn, gall rhieni/gofalwyr nodi unrhyw amgylchiadau eithriadol y dymunant iddynt gael eu hystyried wrth adolygu’r penderfyniad.
Rhaid cyflwyno apeliadau yn ysgrifenedig i'r Tîm Adnoddau a Chynllunio. Dylid e-bostio pob gohebiaeth yn ymwneud ag apeliadau at:
hometoschooltransport@blaenau-gwent.gov.uk

a’i farcio i sylw'r Pennaeth Adnoddau a Chynllunio. Bydd apeliadau wedyn yn cael eu hystyried gan y Panel Apeliadau, sy'n ceisio pennu lefel y rhagfarn i'r disgybl pe na bai cludiant yn cael ei ganiatáu. Bydd y rhagfarn yn cael ei hystyried mewn perthynas â’r effaith o ran:

· anabledd; a/neu,
· ystyriaethau meddygol ar gyngor ymgynghorydd meddygol y disgybl. Ni dderbynnir nodiadau meddygol gan Feddygon Teulu.

Bydd gan rieni/gofalwyr 10 diwrnod gwaith i gyflwyno apêl o’r dyddiad y cyhoeddwyd y llythyr gwrthod. Yna bydd eu hapêl yn cael ei chlywed o fewn 30 diwrnod gwaith i'r dyddiad cau penodol a nodir yn y llythyr gwrthod.

9.9 	Gweithdrefn Fonitro

Bydd pob cerbyd ar gael ar gyfer gwiriadau ar hap gan yr Asiantaeth Gwasanaethau Cerbydau a Gweithredwyr (VOSA) a/neu gorff priodol arall, pan fo angen. Bydd unrhyw gwynion a dderbynnir gan y Cyngor ynghylch gwasanaethau neu gerbydau yn cael eu harchwilio yn unol â pholisi cwynion y Cyngor. Os bydd y gŵyn yn cael ei chadarnhau, bydd y camau angenrheidiol a phriodol yn cael eu cymryd yn unol â'r contract neu fel mater o frys.

Bydd y Cyngor yn cynnal hapwiriadau i gontractau, i sicrhau eu bod yn cael eu gweithredu yn unol â thelerau ac amodau’r Cyngor. Fel rhan o’r ymarfer monitro hwn, bydd y gwiriadau canlynol hefyd yn cael eu gwneud:

· prydlondeb
· cadw at y llwybr
· maint y cerbyd
· trwyddedau; a,
· bod gwiriadau DBS ar gyfer staff yn eu lle.

Mae'r holl bethau uchod wedi'u cynllunio i sicrhau taith ddiogel a di-straen.

I gael mwy o wybodaeth am ysgolion Blaenau Gwent, cyfeiriwch at lyfryn 'Dechrau Ysgol' Blaenau Gwent, sydd ar gael ar wefan y Cyngor, o dan yr adran Derbyn i Ysgolion.

